આગામી તા.૧ર ઓગષ્ટના રોજ દેશના ઉપરાષ્ટ્રપતિ વેંકૈયા નાયડુ રાજ્યના મુખ્યમંત્રી વિજયભાઈ રૂપાણી, કેન્દ્રીય શીપીંગ મંત્રી મનસુખભાઈ માંડવિયા, ગૃહ રાજ્યમંત્રી પ્રદિપસિંહ જાડેજા, ગુજરાત પ્રદેશ ભાજપા પ્રમુખ જીતુભાઈ વાઘાણી સહિતના દિગ્ગજ નેતાઓની ઉપસ્થિતિ વચ્ચે શહેરના પ્રવેશદ્વાર નારી ચોકડીથી અધેલાઈ સુધીનો ૩૩ કિલોમીટર માર્ગનું નવીનીકરણ હાથ ધરવામાં આવનાર હોય ચારમાર્ગીયમાં વિભાજીત થનાર માર્ગનું ખાતમુર્હુત ઉપરાષ્ટ્રપતિ વેંકૈયા નાયડુના હસ્તે યોજાશે. આ સમારોહ સંદર્ભે મંત્રી મનસુખભાઈ માંડવિયા તથા પ્રદેશ પ્રમુખ જીતુભાઈ વાઘાણીની અધ્યક્ષતામાં સર્કિટ હાઉસ ખાતે પત્રકાર પરિષદનું આયોજન કરવામાં આવ્યું હતું. સમગ્ર કાર્યક્રમ અંગે માહિતી આપતા જીતુભાઈ વાઘાણીએ જણાવ્યું હતું કે, ભાવનગર, જુનાગઢ, અમરેલી, ગીર સોમનાથ સહિતના જિલ્લામાંથી મોટા પ્રમાણમાં ટ્રાફીક ભાવનગર, અમદાવાદ શોર્ટરૂટ પર રહે છે. વર્તમાન સમયે ટ્રાફીકના ભારે ઘસારાને લઈને હાઈવેની વહન ક્ષમતા ખૂબ ઓછી હોય આથી અવારનવાર ગોઝારા અકસ્માતોની ઘટનાઓ ઘટી રહી છે. આથી આ માર્ગને વિકસાવવા માટે લાંબા સમયથી લોકમાંગ પ્રબળ બની હતી. જેને લઈને ભાવનગરના નારી ચોકડીથી અધેલાઈ સુધીના ૩૩ કિલોમીટરના માર્ગને ૪ ટ્રેક બનાવવાનો નિર્ણય કરવામાં આવ્યો છે. રૂપિયા સાડા આઠસો કરોડના ખર્ચે નવનિર્માણ થનાર માર્ગનું ખાતમુર્હુત આગામી તા.૧ર-૮ના રોજ દેશના ઉપરાષ્ટ્રપતિ વેંકૈયા નાયડુના હસ્તે યોજાશે. આ પ્રસંગે મુખ્યમંત્રી વિજયભાઈ રૂપાણી, કેન્દ્રીય મંત્રી મનસુખભાઈ માંડવિયા, પ્રદેશ ભાજપા પ્રમુખ જીતુભાઈ વાઘાણી, ગૃહ રાજ્યમંત્રી પ્રદિપસિંહ જાડેજા સહિતના અગ્રણીઓ ઉપસ્થિત રહેશે. માર્ગના નવીનીકરણથી અકસ્માતો ઘટવા સાથે એક સ્થળેથી બીજા સ્થળે પહોંચવાના સમયના કલાકો પણ ઘટશે તેમ જણાવ્યું હતું.